**Festheart** on 2017. aastast iga aasta oktoobris Rakveres toimuv LGBT+ filmifestival. Tegemist on Eesti esimese perioodiliselt toimuva seksuaal- ja soovähemuste teemale keskenduva filmifestivaliga.

Festivali eesmärgiks on leida ühisosa eri ühiskonnagruppide vahel. Korraldajad usuvad, et "intelligentne debatt aitab kaasa tolerantsuse ja aktsepteerimise kasvule". Festhearti peakorraldaja on Keio Soomelt, festivali idee autor ja kunstnik Teet Suur ning programmijuht Tiina Teras. Festivali korraldab MTÜ Sevenbow.

Programm
--------

### 2017

Esimesele Festheartile eelnes neli eelseanssi, mis toimusid Rakveres Art Café hoovimajas 24. aprillil, 15. mail, 5. juunil ja 28. augustil.

6.–8. oktoobril Rakvere Teatrimäel toimunud Festheart oli Eesti Vabariik 100 ürituste kavas. Festivali avamisel kõnelesid teiste seas Riigikogu esimees Eiki Nestor ja kultuuriminister Indrek Saar. Festivali avas Soome 100 raames valminud film "Tom of Finland", mis räägib samanimelise kunstniku elust. Festhearti peakülaliseks oli USA režissöör ja näitleja Gerald McCullouch, kelle film "Issi" linastus festivali põhiprogrammis. Kokku näidati 14 riigi filme. Festhearti põhiprogrammi filmid linastusid Rakvere Teatrikinos, lisaprogrammi filme näidati Rakvere Kultuurikeskuses.

**Põhiprogramm**

| Filmi pealkiri | Originaalpealkiri | Režissöör(id) | Riik | Aasta |
| --- | --- | --- | --- | --- |
| Tom of Finland | Tom of Finland | Dome Karukoski | Soome, Rootsi, Taani, Saksamaa, USA | 2017 |
| Maailma keskpaik | Die Mitte der Welt | Jakob M. Erwa | Saksamaa, Austria | 2016 |
| Mina ja tema | Io e lei | Maria Sole Tognazzi | Itaalia | 2015 |
| Issi | Daddy | Gerald McCullouch | USA | 2015 |
| Midagi peab purunema | Nånting måste gå sönder | Ester Martin Bergsmark | Rootsi | 2014 |
| Rara | Rara | Pepa San Martín | Tšiili, Argentina | 2016 |
| Sangaile suvi | Sangailės vasara | Alante Kavaite | Leedu, Prantsusmaa, Holland | 2015 |
| Õnnistatud maa | God's Own Country | Francis Lee | Suurbritannia | 2017 |

LGBTI filmifestivali raames toimus kolm LGBT teemalist arutelu. Arutelul "Kooseluseadus – kas samm abieluvõrdsuse poole?" võrdlesid eksperdid Soome ja Eesti viimaste aastate arengut seksuaalvähemuste õiguste riiklikus tunnustamises. Arutelu "LGBT noored kogukonnas" arutlesid 5 LGBT+ noort enda murede ja rõõmude üle. Venemaa poliitilist olukorda ja inimõiguste seisu vaadeldi arutelul "LGBT+ ja inimõigused Venemaal". Festhearti kavas olid veel Vikerruumi pidu "Vikerheart", näitus Rakvere galeriis, Rakvere Linnanoorte Näitetrupi monoetendus "Seltskondliku läbikäimise õpetus" ning pianist Kirill Lissijenko klaverikontsert.

### 2018

Teisele Festheartile eelnes kaks eelseanssi, mis toimusid 7. mail Kuressaares ja 21. mail Narvas.

5.–8. oktoobril toimus Rakvere Teatrimäel teine LGBTI Filmifestival Festheart. Festivali avas Cannes'i filmifestivalil Queer Palmioksa võitnud film "Tüdruk". Virumaa Teataja reporteri Inna Grünfeldti sõnul oli Tiina Tearase kokku pannud mitmekülgse ja sisuka festivaliprogrammi, mis koosnes "väärtfilmidest, kus inimeseks olemise vastuolusid ja pürgimusi vaeti traagilises ja koomilises võtmes, sekka lüürilisemat lähenemist ning absurdisugemeid". Festhearti peakülaliseks oli Kanada režissöör ja inimõiguste aktivist Michelle Emson, kelle kahte dokumentaalfilmi näidati festivali lisaprogrammis: "Transsooliste elu Sloveenias" (Transgender Life in Slovenia, 2016) ja "Ukraina Pride" – muutuste maailma looja (Pride of Ukraine – Inspire a World of Change, 2015). Sarnaselt varasema aastaga linastusid Festhearti põhiprogrammi filmid Rakvere Teatrikinos, lisaprogrammi filmid Rakvere Kultuurikeskuses.

**Põhiprogramm**

| Filmi pealkiri | Originaalpealkiri | Režissöör(id) | Riik | Aasta |
| --- | --- | --- | --- | --- |
| Tüdruk | Girl | Lukas Dhont | Belgia, Holland | 2018 |
| Sõnakuulmatus | Disobedience | Sebastián Lelio | USA, Suurbritannia, Iirimaa | 2017 |
| Mario | Mario | Marcel Gisler | Šveits | 2018 |
| Ma lubasin ta välja | I let Her out | Rūta Pakalne | Eesti | 2018 |
| Venus | Venus | Eisha Marjara | Kanada | 2017 |
| Naudi, armasta ja jookse kiiresti | Plaire, aimer et courir vite | Christophe Honoré | Prantsusmaa | 2018 |
| Sassis | Pihalla | Nils-Erik Ekblom | Soome | 2017 |
| Muinasjutt | Favola | Sebastiano Mauri | Itaalia | 2017 |
| Cameron Posti väärkasvatus | The Miseducation of Cameron Post | Desiree Akhavan | USA | 2018 |

Festhearti raames tähistati Eesti LGBT Ühingu 10. sünnipäeva vestlusringiga "LGBT+ aktivism Eestis elie, täna, homme". Festhearti kavas olid veel Vikerruumi pidu "VikerHorror Picture Show" ja festivali lõppkontsert. Kontserdil esinesid pianist Kirill Lissijenko ja Eesti LGBT+ koor Vikerlased.

### 2019

Rakvere Teatrikino kolmanda Festhearti ajal
Kolmandale Festheartile eelnes kaks eelseanssi, mis toimusid 26. septembril Pärnus ja 28. septembril Tartus.

4.–6.oktoobril toimunud LGBT+ filmifestivali avafilmiks oli Rootsi parima rahvusvahelise filmi Oscari nominendiks esitatud Gruusia juurtega režissööri Levan Akani film "Ja siis me tantsime". Festivalile lisatud dokumentaalfilmid olid seotud diskussioonidega. Film "Säde: LGBT+ võitluse ajalugu" laiendas varem toimunud vestlust *pride*'i minevikust, olevikust ja tulevikust. "Varjupaik. Hüvasti, Eeden!" käsitles ühe transsoolise pagulase elu. Linastusele järgnes vestlus Eestis elava LGBT+ kogukonda kuuluva pagulasega.

**Põhiprogramm**

| Filmi pealkiri | Originaalpealkiri | Režissöör(id) | Riik | Aasta |
| --- | --- | --- | --- | --- |
| Ja siis me tantsime | And Then We Danced | Levan Akin | Gruusia, Rootsi, Prantsusmaa | 2019 |
| Kirkad krevetid | Les Crevettes Pailletées | Cédric Le Gallo, Maxime Govare | Prantsusmaa | 2019 |
| Zen õhukesel jääl | Zen sul ghiacchio sottile | Margherita Ferri | Itaalia | 2018 |
| Matthias ja Maxime | Matthias & Maxime | Xavier Dolan | Kanada | 2019 |
| Metsikud ööd Emily seltsis | Wild Nights with Emily | Madeleine Olnek | USA | 2018 |
| Blond kutt | Un rubio | Marco Berger | Argentina | 2019 |
| Peidus | Tucked | Jamie Patterson | Suurbritannia | 2018 |
| Nina | Nina | Olga Chajdas | Poola | 2018 |
| Kustutatud poiss | Boy Erased | Joel Edgerton | USA, Austraalia | 2018 |

Kolmanda Festhearti raames toimus ka vestlusring "Pride". Arutelul rääkisid LGBT+ aktivistid Eestist, Gruusiast ja Lätist, "kuidas Pride on aidanud inimõiguste eest seista, millised on olnud suurimad väljakutsed ning millisena näevad nemad Pride'i rolli tulevikus". Festivali kavas oli Teet Suure näituse "Ruum" avamine ja animatsiooni töötuba. Kolmanda Festhearti lõppkontserdil esinesid Vikerlased ja pianist Kirill Lissijenko.

### 2020

**Põhiprogramm**

| Filmi pealkiri | Originaalpealkiri | Režissöör(id) | Riik | Aasta |
| --- | --- | --- | --- | --- |
| Suvi 85 | Été 85 | François Ozon | Prantsusmaa, Belgia | 2020 |
| 5 minutit | 5 minute / 5 Minutes Too Late | Dan Chișu | Rumeenia | 2019 |
| Täiesti normaalne perekond | En helt almindelig familie | Malou Reymann | Taani | 2020 |
| Meiega on lõpp | Are We Lost Forever | David Färdmar | Rootsi | 2020 |
| Päeva printsess | Päeva printsess | Mariann Jüriorg | Eesti | 2020 |
| Ellie ja Abbie (ja Ellie surnud tädi) | Ellie & Abbie (& Ellie’s Dead Aunt) | Monica Zanetti | Austraalia | 2020 |
| Meie kolm | Futur Drei / No Hard Feelings | Faraz Shariat | Saksamaa | 2020 |
| Madam | Madame | Stéphane Riethauser | Šveits | 2019 |
| Suk Suk | Suk Suk | Ray Yeung | Hong Kong, Hiina | 2019 |

Vastukaja
---------

Festheart nomineeriti 2017. aasta teoks nii Eesti Rahvamajade Ühingu korraldatud üleriigilisel konkursil "Kaheksakand" kui ka Lääne-Viru Omavalitsuste Liidu ja Virumaa Teataja "Lääne-Viru aasta tegu". Keio Soomelt pälvis Festhearti korraldamise eest Põhjamaade LGBT kultuuritöötajaid ühendava organisatsiooni Tupilaki tunnustuse väljapaistva panustamise eest LGBT kultuuri. Eleri Kang uuris oma Tartu Ülikooli Pärnu kolledži lõputöös, kuidas mõjutas 2017. aasta Festheart Rakvere linna kuvandit. Teema valikut ajendas nii Rakvere Linnavolikogu tegevus kui ka Eesti Konservatiivne Rahvaerakonna poliitikute väide, et LGBT filmifestival rikub Rakvere linna mainet. Kokku vastas internetis toimunud küsitlusele 214 inimest üle Eesti. Uuringust tuli välja, et Festheart mõjus linna kuvandile pigem positiivselt kui negatiivselt. Samas tõi autor välja, et inimeste teadlikkus festivalist oli suhteliselt madal.

2018. aastal toimunud teine Festheart toimus Inna Grünfeldti hinnangul rahulikumas õhkkonnas kui esimene. Festivali peakorraldaja Keio Soomelti sõnul külastas Festhearti võrreldes esimese korraga enam kohalike inimesi. Samuti oli filmifestivali külastatavus suurem kui 2017. aastal: igat põhiprogrammi filmi vaatas 70–80 inimest. Soomelti hinnangul oli tegemist väga hea tulemusega "kui arvestada siinset tavalist väärtfilmipublikut".

2019. aasta Festhearti esimene linastus toimus 26. septembril Pärnus kultuuriklubis Tempel, kus näidati Emily Dickinsoni eluloofilmi "Metsikud ööd Emily seltsis". Linastusega üheaegselt toimus klubi ukse taga EKRE-sse kuuluvate Pärnu linnavolikogu liikmete korraldatud koosolek. Kohale oli tulnud paarkümmend EKRE liiget ja Odini sõdalast, kes kommenteerisid ja pildistasid filmi vaatama tulnuid. Ühtlasi tõstatati küsimus, kas oma ruumides LGBT-teemalist üritust lubav kultuuriasutus peaks saama kohaliku omavalitsuse finantsilist toetust.

Rakvere Linna poolsed diskrimineerimise juhtumid
------------------------------------------------

Festhearti peakorraldaja Keio Soomelt 15. veebruaril 2017 Rakvere Linnavalitsuse ees toimunud EKRE korraldatud festivalivastase meeleavalduse taustal. Autor: Keio Soomelt
### 2017

2016. aasta sügisel esitas Festhearti korraldav MTÜ SevenBow toetustaotluse Rakvere Linna iga-aastasele kultuuriürituste toetusvooru. Üritus sai linna kultuurikomisjonilt 37 taotleja seas kõrgeima tulemuse. 2017. aasta veebruaris sai taotlus avalikuks ning pälvis laialdast tähelepanu. Kui tavapäraselt on linnavolikogu otsustanud toetuse andmise ühe hääletusega, siis seekord viidi iga taotluse juures läbi eraldi hääletus. Festivalile toetuse andmise poolt oli 7 volikogu liiget, vastu 11. Kõik ülejäänud taotlejad peale MTÜ SevenBow said linnalt toetuse. Tegemist oli esimese korraga Rakvere ajaloos, kui volikogu ei andnud raha kultuuriüritusele, mis oli saanud kultuurikomisjonilt kõrgeima hinnangu. Volikogu liikmed tõid toetuse andmisest keeldumise üheks argumendiks selle, et nende hinnangul ei saa festivali käsitleda kultuuriüritusena, kuna festival kannab maailmavaatelisi veendumusi.

Volikogu otsus leidis laialdast vastukaja. Seda kritiseeris teravalt kodanikuaktivist Urmo Kübar: "Kui taotlus aga kõiges muus kvalifitseerub, ent jääb rahata paljalt seepärast, et taotleja isik või teema pole otsustaja(te) maitse, siis see on diskrimineerimine." Virumaa Teataja peatoimetaja Aarne Mäe süüdistas festivali korraldajaid selles, et nad soovivad erikohtlemist: "Kui näiteks eakate klubi või mis tahes muu kultuurisündmus ei saa toetust, siis ei teki sellist valulist reaktsiooni peaaegu kunagi." Kübara hinnangul aga ei ole tegemist mitte erikohtlemise sooviga vaid "igati õigustatud ootusega võrdsele kohtlemisele". 15. veebruaril 2017, kui Rakvere Linnavolikogu otsustas kultuuriüritustele toetuse andmist, toimus linnavalitsuse hoone ees Eesti Konservatiivse Rahvaerakonna korraldatud festivalivastane meeleavaldus. Kohal oli hinnanguliselt 30 protesteerijat.

Pärast volikogu negatiivse otsuse teatavaks tegemist kuulutati festivali toetuseks välja annetuskampaania. Esimese kuuga koguti 2500 eurot, mida oli 1000 eurot rohkem, kui MTÜ linnavolikogult taotles. Lisaks annetajatele toetasid festivali Hasartmängumaksu Nõukogu, Eesti Kultuurkapital, Eesti Vabariik 100, saatkonnad ja paljud kohalikud ettevõtjad.

### 2018

2017. aasta sügisel esitas MTÜ SevenBow kaks toetustaotlust Rakvere kultuuriürituste toetusvooru. Vastavalt linnavolikogu kehtestatud korrale kaalus kultuurikomisjon taotlust ja hindas kaks MTÜ taotlust maksimumsumma vääriliseks. Vastav otsus edastati volikogule, mis vähendas oma otsust põhjendamata toetust viiekordselt. Kõik ülejäänud kultuurikomisjoni otsused aga kinnitati sajaprotsendiliselt. Eesti Inimõiguste Keskus ja MTÜ SevenBow kaebasid Rakvere Linnavolikogu kohtusse "Eesti põhiseaduse, õigusriigi praktika ja volikogu enda kehtestatud reeglite eiramise tõttu." Eesti Inimõiguste Keskuse hinnangul on tegemist hoiatava näitega, "kuidas avalik võim sekkub kunsti- ja väljendusvabadusse, seda oma eelarvamuste põhjal ja põhiseadust eirates".

31. mail tunnistas Tartu Halduskohus Rakvere Linnavolikogu 28. veebruari 2018. aasta otsuse jätta filmifestival toetuseta õigusvastaseks. Kohus selgitas, et "Rakvere Linnavolikogu tollases otsuses ei ole vähimalgi määral põhjendatud, miks määras volikogu MTÜ Sevenbow'le väiksemad toetused võrreldes sellega, mida taodeldi ja mida nägi ette kultuurikomisjoni otsus. Kohus lisas, et kuna Rakvere Linnavolikogu ei ole haldus- ega kohtumenetluses esile toonud kohast õiguslikku alust, mis lubanuks tal kõrvale kalduda kultuurikomisjoni koostatud otsusest, siis oleks pidanud festivalikorraldajate toetustaotluse täies ulatuses rahuldama." Lisaks selgitas kohus, et "Rakvere Linnavolikogu on ainupädevust kasutades ise otsustanud kehtestada korra, mis näeb volikogu kultuurikomisjonile ette olulise rolli kultuuriürituste ja -projektide toetamise taotluste hindamisel. Seetõttu ei ole volikogul õigust meelevaldselt kõrvale kalduda kultuurikomisjoni esitatud otsusest. Kohus tuletas meelde, et Riigikogu halduskolleegium on toonitanud, et "demokraatlikult valitud esinduskogu ei või otsuseid teha meelevaldselt ja erapoolikult, vaid valikud peavad lähtuma ratsionaalsetest argumentidest." Rakvere Linn ei kaevanud kohtuotsust edasi ja see jõustus 2. juulil 2019.

Festhearti korraldaja Keio Soomelt rõhutas vajadust seista vastu diskrimineerimisele. Ta avaldas lootust, et Festhearti juhtum annab ka teistele julgust diskrimineerimise vastu seista.

### 2019

2018. aasta sügisel esitas MTÜ SevenBow projektitaotluse Rakvere kultuuriürituste toetusvooru saamaks toetust Festhearti korraldamiseks. Rakvere volikogu kultuurikomisjon hindas projekte ning Festheart pälvis komisjoni toetuse rahastuseks. Rakvere Linnavolikogu aga kaldus oma otsuses kõrvale kultuurikomisjoni otsusest ning vähendas LGBT+ filmifestivali toetust 1500 eurolt 300 eurole. Eesti Inimõiguste Keskus ja MTÜ SevenBow kaebasid Rakvere Linnavolikogu kohtusse.

14. juunil 2019 otsustas Tartu Halduskohus tühistada Rakvere Linnavolikogu otsuse, milles jäeti täies ulatuses rahuldamata projektitaotlus filmifestivali toetamiseks, ning kohustas Rakvere Linnavolikogu tegema uue otsuse, millega määrata MTÜ-le 2019. aasta filmifestivali korraldamiseks täiendavalt toetust 1200 eurot. Rakvere Linn ei kaevanud kohtuotsust edasi ning see jõustus 16. juulil 2019.

Festhearti peakorraldaja Keio Soomelti sõnul sai taas kohtus kinnitatud, et "volikogu peab oma tegevuses lähtuma õigusaktidest, mitte eelarvamustest ja emotsioonidest." Tema hinnangul annab otsus lootust, et "populismiga vähemustest üle sõitmine ei muutu normiks ja selle vastu on võimalik edukalt välja astuda." Eesti Inimõiguste Keskuse strateegilise hagelemise valdkonna eestvedaja Kelly Grossthali sõnul sarnanes otsus 2018. aasta filmifestivali rahastamist puudutanud kohtuotsusega. Taas tõdeti, et "volikogul ei ole õigust meelevaldselt kõrvale kalduda kultuurikomisjoni hinnangutest, kui selline kord linnas kehtib".

Viited
------

1. 1 2  "FOTOD | Eiki Nestor ja Indrek Saar avasid Rakvere linnakest lõhestanud vähemusfestivali". *Delfi*. 6. oktoober 2017. Vaadatud 24. oktoober 2017.
2. 1 2  "Festheart". *EV100*. Originaali arhiivikoopia seisuga 24. oktoober 2017. Vaadatud 24. oktoober 2017.
3. 1 2 3 4 5 6 7  Festheart. "Festhearti kavaraamat". Vaadatud 22. oktoober 2017.
4. ↑  Festheart (19. aprill 2017). "Esimene eelseanss". *Facebook*. Vaadatud 22. oktoober 2017.
5. ↑  Festheart (15. mai 2017). "Festheart teine eelseanss - täismaja!". *Festhearti blogi*. Vaadatud 22. oktoober 2017.
6. ↑  Festheart (31. mai 2017). "Festhearti kolmas eelseanss". *Festhearti blogi*. Vaadatud 22. oktoober 2017.
7. ↑  Festheart (13. august 2017). "Neljas eelseanss: Vennaskond". *Festhearti blogi*. Vaadatud 22. oktoober 2017.
8. ↑  Festheart (13. september 2017). "Festhearti avab "Tom of Finland"". *Festhearti blogi*. Vaadatud 22. oktoober 2017.
9. 1 2  Kultuuritoimetus (2. oktoober 2017). "Rakvere festival pakub läbilõiget LGBT kinokunstist". *Postimees*. Vaadatud 22. oktoober 2017.
10. 1 2 3  "FOOKUS: Rakvere". *Kaasaegse kunsti uudiskiri*. 2. oktoober 2017. Vaadatud 22. oktoober 2017.
11. ↑  Festehart (13.05.2018). "Festheart Narvas". Vaadatud 27.10.2018.
12. ↑  "Festheart Kuressaares: Õnnistatud maa". *saaremaa.ee*. 2018. Vaadatud 27.10.2018.
13. ↑  Festheart (25.09.2018). "II Festheart räägib LGBTI kogukonnast spordis, balletimaailmas ja usus". Vaadatud 27.10.2018.
14. 1 2 3  Inna Grüngelt (19.10.2018). "Festheart kui fenomen". *Sirp*. Vaadatud 27.10.2018.
15. ↑  Festheart (2018). "Michelle Emsoni dokumentaalfilmid". Vaadatud 27.10.2018.
16. ↑  Festheart (2018). "Vestlusring "LGBT+ aktivism Eestis eile, täna, homme"". Vaadatud 27.10.2018.
17. ↑  Festheart (2018). "Festhearti lõppkontsert". Vaadatud 27.10.2018.
18. 1 2  Festheart (23.09.2019). "Rahvusvaheline LGBTI+ filmifestival Festheart alustab sel aastal Pärnus". Vaadatud 15.12.2019.
19. ↑  Festheart (30.09.2019). "Festheart teeb kummarduse laulu- ja tantsupeo juubeliaastale". Vaadatud 15.12.2019.
20. ↑  Festheart (2019). "Kõrvalprogramm". Vaadatud 15.12.2019.
21. ↑  Festheart (2019). "Vestlusring PRIDE". Vaadatud 14.12.2019.
22. ↑  Festheart (2019). "Muud sündmused". Vaadatud 14.12.2019.
23. ↑  Festheart (2019). "Festhearti lõppkontsert: Vikerlased ja Kirill Lissijenko". Vaadatud 14.12.2019.
24. ↑  Eesti Rahvamajade Ühing (25.01.2018). "Eesti Rahvamajade Ühing jagas tunnustust". Vaadatud 27.10.2018.
25. ↑  Virumaa Teataja (14.12.2017). "Lääne-Virumaa aasta tegu 2017: just nende tegude hulgast saab rahvas valida kõige olulisema". *Virumaa Teataja*. Vaadatud 27.10.2018.
26. ↑  Tupilak (5.11.2017). "Press Release November 4, 201". *Tupilaki Facebooki lehekülg*. Vaadatud 27.10.2018.
27. ↑  Anti Poolamets (30.06.2017). "Konservatiivne Rahvaerakond avas Rakveres büroo ja kuulutas välja linnapeakandidaadi". *EKRE koduleht*. Vaadatud 27.10.2018.
28. ↑  Eleri Kang (2018). *Sündmuse mõju sihtkoha kuvandile filmifestivali Festheart näitel*. Pärnu: Tartu Ülikooli Pärnu Kolledž. Lk 5, 51-52.
29. ↑  Festheart (26.09.2019). "Festheart päästis Pärnu EKRE". Vaadatud 18.12.2019.
30. ↑  Eno-Gerrit Link (26.09.2019). "Ekrelased pidasid LGBTI+ festivali filmi näitava klubi ukse taga koosolekut". *Pärnu Postimees*. Vaadatud 18.12.2019.
31. ↑  Siim Nestor (5.10.2019). "Palun, teeme seakisa kultuuriklubi Tempel kaitseks!". *Eesti Ekspress*. Vaadatud 18.12.2019.
32. ↑  Eno-Gerrit Link (27.09.2019). "Video: kultuuriklubi juhi ja ekrelaste mõttevahetus seksuaalvähemuste filmifestivali ja Pärnu linna toetuste teemal". *Pärnu Postimees*. Vaadatud 18.12.2019.
33. ↑  Erkki Bahovski (11.10.2019). "Erkki Bahovski: tempel mällu igaveseks". *Lääne Elu*. Vaadatud 18.12.2019.
34. 1 2 3  Rene Kundla (15. veebruar 2017). "Eesti esimene seksuaalvähemuste filmifestival jäi Rakvere linna toeta". *Menu*. Vaadatud 22. oktoober 2017.
35. ↑  Eleri Kang (2018). *Sündmuse mõju sihtkoha kuvandile filmifestivali Festheart näitel*. Pärnu: Tartu Ülikooli Pärnu Kolledž. Lk 21.
36. 1 2 3  Liisi Kanna (17. veebruar 2017). "Rakvere linn vähemusfestivali rahaliselt ei toeta". *Kuulutaja*.
37. 1 2 3  Urmo Kübar (veebruar 2017). "Urmo Kübar: Kes on süüdi?". *Hea Kodanik*. Vaadatud 22. oktoober 2017.
38. 1 2  ""Radar": LGBT filmifestival lõhestab Rakvere, korraldajad lubavad, et geipornot festivalil ei näidata". *Õhtuleht*. 22. veebruar 2017. Originaali arhiivikoopia seisuga 25. oktoober 2017. Vaadatud 22. oktoober 2017.
39. ↑  Aarne Mäe (16. veebruar 2017). "Aarne Mäe: homofestivali kaval kampaania". *Postimees*. Vaadatud 22. oktoober 2017.
40. ↑  Festheart (22. aprill 2017). "Algus". *Festhearti blogi*. Vaadatud 22. oktoober 2017.
41. 1 2  Eesti Inimõiguste Keskus (16.04.2018). "Rakvere linnavolikogu kaevati seaduserikkumise pärast kohtusse". *Eesti Inimõiguste Keskus*. Vaadatud 27.10.2018.
42. ↑  "Avatud Eesti Fondi Minutid". *Kuku*. 16.05.2018. Vaadatud 27.10.2018.
43. 1 2  Valner Valme (31.03.2019). "Halduskohus luges Rakvere otsuse mitte toetada LGBT festivali õigusvastaseks". *ERR*. Vaadatud 16.12.2019.
44. 1 2 3  Eesti Inimõiguste Keskus (29.05.2019). "LGBTI+ filmifestival Festheart". Vaadatud 16.12.2019.
45. 1 2  Hindrek Pärg (14.06.2019). "Halduskohus tõdes taas: Rakvere linn käitus Festheartiga õigusvastaselt ka sel aastal". *Õhtuleht*. Vaadatud 17.12.2019.